b"\n_START_ARTICLE_\nKaren Angell\n_START_SECTION_\nBiografi\n_START_PARAGRAPH_\nHun var datter av kj\xc3\xb8pmann og etatsr\xc3\xa5d Lorentz Angell (1692\xe2\x80\x931751) og hustru Sara Collet (1702\xe2\x80\x9356). Hennes onkel (farbror) var kj\xc3\xb8pmann og legatstifter Thomas Angell. Karen var parets eneste overlevende barn, og hun ble oppdratt med flid og omhu. Hun l\xc3\xa6rte tysk og franske, spilte cembalo og danset, men f\xc3\xb8rst og fremst ble hun oppdratt til en god husholdning samt til \xc3\xa5 f\xc3\xb8re et \xc3\xa6rb\xc3\xb8dig og kristelig levnet.\n_START_SECTION_\nByens rike datter\n_START_PARAGRAPH_\nForeldrenes formue ga Karen mange beilere. Angell-familien befant seg h\xc3\xb8yt p\xc3\xa5 Trondhjems sosiale stige, og Karen var enearving \xe2\x80\x93 ogs\xc3\xa5 til onkelen Thomas' formue. Den 29. juli 1751 forlovet hun seg med en fjern slektning, etatsr\xc3\xa5d og historiker Peter Frederik Suhm fra K\xc3\xb8benhavn. Samme \xc3\xa5r kom s\xc3\xb8nnen Ulrik Frederik til verden. Bryllupet ble holdt den 19. april \xc3\xa5ret etter, hvor Karens far var d\xc3\xb8d. Betingelsen for giftem\xc3\xa5let, var at Suhm skulle forbli i Trondhjem til enkesvigermorens d\xc3\xb8d, det var han forpliktet til for \xc3\xa5 kunne gj\xc3\xb8re bruk av konens medgift. Karen var nemlig byens rikeste kvinne: paret hadde stort hus i byen og en herskapelig g\xc3\xa5rd p\xc3\xa5 landet. Suhm hadde n\xc3\xa5 endelig nok ressurser til p\xc3\xa5 heltid \xc3\xa5 vie seg sine studier og vitenskapen. Paret hadde nok ogs\xc3\xa5 h\xc3\xa5pet at Karen ogs\xc3\xa5 skulle arve onkelen Thomas, men av flere grunner, ble store deler av denne i stedet skjenket sosiale form\xc3\xa5l. _NEWLINE_I 1765 flyttet den lille familien til K\xc3\xb8benhavn, hvor Suhm kunne samle flere b\xc3\xb8ker og utgi sine skrifter. Her kj\xc3\xb8pte de et stort hus, og hadde landsted i \xc3\x98ver\xc3\xb8d utenfor byen. Sorgen ramte dem begge, da s\xc3\xb8nnen i 1778 d\xc3\xb8de uventet etter en forkj\xc3\xb8lelse. Fru Suhm mistet etterhvert lysten til \xc3\xa5 bevege seg ut, og de tre siste uker av hennes liv var hun syk. Hun d\xc3\xb8de p\xc3\xa5 \xc3\x98ver\xc3\xb8d den 11. juli 1788.\n_START_SECTION_\nEtterm\xc3\xa6le\n_START_PARAGRAPH_\nI f\xc3\xb8lge ektemannens minneskrift, holdt fru Suhm av lesning p\xc3\xa5 flere spr\xc3\xa5k; gudelig og moralsk s\xc3\xa5vel som skjemtsom og vittig litteratur. Hun hadde et alvorlig sinnelag, men var hverken lunefull eller fortredelig. Hun s\xc3\xb8rget for det meste i huset \xe2\x80\x93 ogs\xc3\xa5 n\xc3\xa5r bygninger skulle oppf\xc3\xb8res \xe2\x80\x93 til stor glede for ektemannen, som i stedet for praktiske gj\xc3\xb8rem\xc3\xa5l, kunne vie all sin tid til studiene. _NEWLINE_Suhm s\xc3\xb8rget for et anstendig gravm\xc3\xa6le i gravkrypten under Frederiks Tyske Kirke p\xc3\xa5 Christianshavn. Her ligger ekteparet i sorte marmorkister p\xc3\xa5 hver side av deres s\xc3\xb8nns hvite marmorkiste bak smijernsgitter med ekteparets v\xc3\xa5penskjold. Et tilh\xc3\xb8rende epitafium med portrettrelieffer av alle tre, utf\xc3\xb8rt i gjelleb\xc3\xa6kmarmor og italiensk, hvit marmor, er siden flyttet opp i kirken. Suhm lot ogs\xc3\xa5 medalj\xc3\xb8ren Daniel Adzer skj\xc3\xa6re en medalje med fruens ansiktstrekk, preget i 40 eksemplarer i s\xc3\xb8lv og to i gull. Suhm har deretter kunnet utdele sin hustrus minnemedalje til sine venner ved jul og nytt\xc3\xa5r._NEWLINE_I Det Kgl. Bibliotek i K\xc3\xb8benhavn finnes et manuskript i form av en kokebok, forfattet av fru Suhm."